Rudolf Schwarzenbach
De Rudolf Schwarzenbach, uf Züritüütsch Ruedi Schwaarzebach (* 1937) isch en pänsionierte Zürcher Kantonsschuelleerer und emeritierte Titulaarprofässer a der Uniwèrsitèèt Züri. Er hät e paar gwichtige Sache zum Schwyzertüütsch gschriben und useggèè.

sys Läben und Schaffe 
Der Schwaarzebach hät z Züri und z Kiel Gèrmanischtik und Volchskund gstudiert. Syni Dissertazioon, won er bim Ruedolf Hotzeköherli gschribe hät, isch s über 500 Syte tick Grundlaagewèèrch Die Stellung der Mundart in der deutschsprachigen Schweiz. Studien zum Sprachgebrauch der Gegenwart gsy (truckt 1969). Es isch e Gsamtschau über Schwyzertüütsch und Schrifttüütsch überhaupt, über die rüümlich und gsellschaftlich Gliderig vom Schwyzertüütsch, über s Mundaartverständnis und d Mundaartpflääg sit em 19. Jarhundert, über d Mundaart i de Chile, i der öffetliche Reed, i der Armee, i de Präss, de Literatuur, uf de Büüni, im Film und am Raadio und über d Mundaart i de Schuel. Me hät das Buech doozmaal bräit zur Gchäntnis gnaa und sogaar i de Tagespräss begäischteret drüber prichtet, so öppen i de Basler Naachrichte, im Landbot (vom Arthur Puur) und im Sunntigsblatt, und de Kurt Meyer hät i de Schwyzer Monetsheft drüber gschribe.

Drufaben hät er as Tüütschleerer a de Kantonsschuel Züri-Oberland z Wetzike gschaffet; 1978 hät em de Kantoon de Profässooretitel ggèè. Vo 1989 bis 2000 – won er sich voorzytig hät la pänsioniere laa – isch er deet au Räkter gsy.

1983 isch er nach synere Habilitierig a der Uniwèrsitèèt Züri Privaatdozänt für tüütschi Spraachwüsseschaft (bsunders für die vo de Schwyz) woorde. 1989 oder 1990 hät er vo der Uni de Profässooretitel überchoo.<ref>[https://www.archiv.uzh.ch/dam/jcr:ffffffff-92dc-1ae4-ffff-ffffb19bd5e4/Jahresbericht_UZH_1989_1990.pdf Universität Zürich. Jahresbericht 1989/90]</ref> A der Uni hät er under anderem amene Forschigsprojäkt mitgschaffet, wo s öffetlich Reden i de tüütsche Schwyz nööcher aaglueget hät. Vo 1993 bis 2004 isch er au de Bresidänt vo de Läitende Komissioon vom Fonogrammarchiv vo der Uniwèrsitèèt Züri gsy.

Er hät au a Uusbildigskürs für d Lüüt am Radio und Fernsee DRS mitgwürkt.

Zäme mit synere Frau wont de Schwaarzebach sit langem z Mäile; uufgwachsen isch er uf der änere Syte vom Zürisee, nämli z Wätischwyl. Sys Häimetoort isch Rüeschtlike – wo au am Zürisee lyt.

 Publikazioone (Uuswaal) 
 Die Stellung der Mundart in der deutschsprachigen Schweiz. Studien zum Sprachbrauch der Gegenwart. Huber, Frauefäld 1969 (Beiträge zur schweizerdeutschen Mundartforschung XVII; Digitalisaat).
 Sarganserländer Mundarten. Textheft (Bearbäitig). Ug. vom Fonogrammarchiv vo der Uniwèrsitèèt Züri. Frauefäld 1977 (Sprächplatte ZV 7 ug. vom Histoorische Veräin Sarganserland i Zämenaarbet mit em Fonogrammarchiv vo der Uniwèrsitèèt Züri).
 Öffentliche Reden in der deutschen Schweiz der Gegenwart. Einführung in eine Sammlung sprachwissenschaftlicher Tonaufnahmen und Beiträge zu ihrer Auswertung. Bäärn 1987 (Europäische Hochschulschriften, Reihe 1, 918).

As Usegäber:
 zäme mit der Elvira Glaser und em Peter Ott: Alemannisch im Sprachvergleich. Beiträge zur 14. Arbeitstagung für Alemannische Dialektologie in Männedorf (Zürich) vom 16.–18.9.2002. Stuegert 2004 (Zeitschrift für Dialektologie und Linguistik. Byheft 129).
 SchweizerDeutsch. Zeitschrift für Sprache in der deutschen Schweiz. Ug. vom Verein Schweizerdeutsch. 2009–2013.

 über in 
 Mitarbeiter dieses Heftes. I: Schweizer Monatshefte. Zeitschrift für Politik, Wirtschaft, Kultur 63(12), 1983.
 Adrian Müller: Das richtige Deutsch gibt es nicht. I: Tages-Aazäiger'' vom 17. Mäie 2010, S. 21.
 Prof. Dr. Rudolf Schwarzenbach uf de Website vo der Uni Züri (mit ere Foti).

Fuessnoote 

Sprochwüsseschaftler
Lehrer
Hochschuellehrer z Züri
Zürcher
Maa
Läbigi Person